Seyluhreppur

Seyluhreppur er forn hreppur sem er hluti af  sveitarfélaginu Skagafirði í dag. Hann er staðsettur vestan Héraðsvatna í Skagafjarðarsýslu og kenndur við bæinn Stóru-Seylu á Langholti, sem var þingstaður hreppsins.

Til hreppsins töldust fjögur byggðarlög, Langholt, Vallhólmur, Víðimýrarhverfi og Skörð, en einnig Fjall, Geldingaholt og Húsabakkabæirnir, sem ekki töldust tilheyra neinu þessara byggðarlaga. Byggðin er breið og áttu aðeins sex bæir í hreppnum land til fjalls. Hreppurinn var allur í Glaumbæjarsókn en þar eru tvær kirkjur, í Glaumbæ og á Víðimýri. Fyrr á öldum var einnig kirkja í Geldingaholti.

Aðalatvinnuvegur hreppsbúa var lengst af landbúnaður en nokkru fyrir miðja 20. öld byggðist upp dálítill þéttbýliskjarni í Varmahlíð og starfa íbúar þar flestir við verslun og þjónustu af ýmsu tagi. Þar er skóli, félagsheimili, hótel og sundlaug, auk verslunar og annarrar þjónustustarfsemi. Við sameininguna bjuggu 303 íbúar í hreppnum, þar af 125 í Varmahlíð.

Hinn 6. júní 1998 sameinaðist hreppurinn 10 öðrum sveitarfélögum í Skagafirði: Skefilsstaðahreppi, Sauðárkrókskaupstað, Skarðshreppi, Staðarhreppi, Lýtingsstaðahreppi, Rípurhreppi, Viðvíkurhreppi, Hólahreppi, Hofshreppi og Fljótahreppi, og mynduðu þau saman sveitarfélagið Skagafjörð.

 Hreppsnefnd 

Síðasta hreppsnefnd Seyluhrepps var kosin í hreppsnefndarkosningunum 28. maí 1994 og hana skipuðu Anna Sigríður Hróðmarsdóttir, Arnór Gunnarsson, Kristján Sigurpálsson, Sigurður Haraldsson og Sveinn Allan Morthens.

Oddvitar 
 1874–1877 Stefán Einarsson í Krossanesi
 1877–1880 Magnús Jónsson á Fjalli
 1880–1884 Halldór Stefánsson á Víðimýri
 1884–1888 Eyjólfur Hansson í Valadal
 1888–1892 Árni Jónsson á Marbæli
 1892–1899 Sigurður Jónsson í Brautarholti
 1899–1901 Jón Ásgrímsson í Húsey
 1901–1919 Sigurður Jónsson í Brautarholti
 1919–1935 Björn L. Jónsson á Stóru-Seylu
 1935–1970 Haraldur Jónasson á Völlum
 1970–1986 Jónas Haraldsson á Völlum
 1986–1998 Sigurður Haraldsson á Grófargili

 Tilvísanir 

Flokkur:Fyrrum sveitarfélög á Norðurlandi